Invitat la emisiunea Insider Politic de la Prima TV, Nicușor Dan a fost întrebat cu cine concurează direct pentru Primăria Capitalei, cu Cristian Popescu Piedone, candidatul PUSL sau cu Gabriela Firea, candidatul PSD.
„Aşa cum spun sondajele pe care le-am făcut şi aşa cum spun oamenii din stradă, cu Cristian Popescu-Piedone. Depinde foarte mult când faci sondaj, fără să acuz pe nimeni. Depinde dacă iei toţi votanţii sau iei numai pe cei care zic că vin la vot sau iei numai pe cei care zic că sunt interesaţi de vot sau iei numai pe cei care sunt şi interesaţi şi zic şi că vin la vot. Deci de aici fluctuaţiile astea. Sondajul pe care noi l-am făcut în urmă cu o lună şi jumătate şi discuţiile pe care voluntarii noştri le au cu cetăţenii îl indică mai degrabă pe Cristian Popescu-Piedone”, a afirmat Nicuşor Dan.
El a explicat apoi de ce crede că Piedone are un sprijin mare în rândul alegătorilor din București, „în condiţiile în care are dificultăţi în limba română, cu carnetul luat fără discuţie pe şpagă la Piteşti şi cu condamnare penală”.
„Sunt două explicaţii. Şi mie mi-a fost greu să… adică mi-a luat câteva săptămâni ca să interiorizez această realitate. Sunt două explicaţii mari”, a continuat el.
În opinia primarului Capitalei, care candidează pentru un nou mandat, una dintre explicație este „o dezamăgire globală faţă de clasa politică în ansamblul ei şi ăsta e un fenomen general în momentul în care oamenii nu mai au încredere în clasa politică înfloresc populiştii. Oamenii zic că toţi sunt o apă şi un pământ şi atunci cine strigă mai tare se îndreaptă mai degrabă în direcţia asta”.
Un al doilea motiv, potrivit lui Nicușor Dan, este dat de campania „foarte intensă” pe reţele sociale, cu chestiuni care par „foarte manageriale”, precum stația pe care Piedone o poartă cu el.
„În special pe TikTok, cu chestiuni din astea care par foarte manageriale. Hai să dau un telefon să repar o groapă, cu staţia, cu scuterul, am mai pus nişte şuruburi la o bărcuţă. Guvernarea unui oraş e mult mai mult decât atât”, a mai spus primarul Capitalei.
Ce arată sondajele despre lupta pentru Primăria Capitalei
Potrivit unui sondaj făcut de INSCOP la comanda News.ro, publicat pe 30 aprilie, actualul edil general, Nicușor Dan, e pe primul loc în intențiile de vot, cu 38,5% dintre voturi, fiind urmat de Cristian Popescu Piedone, cu 27,4%, și Gabriela Firea (PSD), cu 21,4%.
De altfel, un sondaj Verifield realizat la comanda lui Nicușor Dan, publicat pe 21 aprilie, arată că actualul primar general este favorit, cu 46,1%, iar locul al doilea s-ar clasa Cristian Popescu Piedone, cu 41,1%.